將之宣城留別吳門效白樂天體
作者：林希
朝代：宋

paragraphs: 被詔守東吳，夜渡揚子津。
拭目迎家山，洗我京洛塵。
此邦多賢豪，況復平生親。
初欲循故事，公宴月三旬。
庶以敘契闊，豈徒樂吾身。
臨州未閱月，吏牘方紛紜。
避嫌俄得請，主地翻爲賓。
樽酒未重持，行樂知何因。
物理可勝嘆，俯仰迹已陳。
趣整震澤帆，遙挹敬亭春。
五月而報政，速哉彼齊人。
今我若置郵，何德於吳民。
舉手謝吳民，自笑行役頻。
使君不能詩，煩汝迎送勤。
來慚白太守，去愧謝宣城。